Source: https://www.ludovika.hu/blogok/frontierblog/2020/07/28/nem-feladata-a-birosagnak-hogy-gyakorlatat-a-kozvelemenyhez-igazitsa/
Timestamp: 2020-08-05 18:33:31+00:00

Document:
Nem feladata a bíróságnak, hogy gyakorlatát a közvéleményhez igazítsa - Ludovika.hu
John Roberts amerikai főbíró felfogása egy bizonyos ponton túl inkább a politikai gondolkodáshoz, semmint ítélkezéshez hasonlít. Olyan álláspontokat keres, amelyek a legkevésbé népszerűtlenek, de a bíróságnak nem ez a dolga – mutatott rá Josh Blackman, a South Texas Egyetem tanára, akivel a Legfelsőbb Bíróság idei ítélkezési évét értékeltük.
A Houston-ban lévő South Texas Jogi Egyetem professzora, és az amerikai szövetségi bírósági rendszer elismert szakértője, Josh Blackman a Legfelsőbb Bíróság idei ítélkezési évét értékelő beszélgetésünk kezdetén elmondta, hogy a 2019-es októberi terminus rendhagyó a korábbiakhoz képest, „ugyanis egy pár hónap leforgása alatt átéltünk egy elnökkel szemben indult impeachment eljárást, egy világjárványt, valamint a bíróság lezárását és távműködésre történő átállását.” Ugyanakkor a jogászprofesszor szerint „ezen buktatók dacára a bíróság fegyelmezett maradt és számos nehéz ügy végére sikerrel tett pontot”. Hozzátette, hogy az elmúlt három évtized alapján az figyelhető meg, hogy a bíróság június végéig lezárja az ítélkezési évet. Ebben az évben azonban az utolsó döntését csak 2020. július 9. napján hozta meg. Ez a csúszás ugyanakkor igencsak csekély és észszerűnek is tekinthető, ha az ítélkezési időszakot kontextusba helyezzük – emelte ki Josh Blackman.
Arra a kérdésre, hogy Brett Kavanaugh kinevezésétől mennyire volt várható John Roberts elnök szerepének felértékelődése, illetve mennyire igazolta ezeket a várakozásokat a mostani ítélkezési év, a professzor azt mondta, hogy Roberts főbíró jelenleg a bíróság „közepén” foglal helyet, és döntő szavazata van valamennyi 5:4 arányban eldöntött ügyben. Hozzátette azonban, hogy az egyes esetekben egyre nehezebb megjósolni, hogyan is fog Roberts főbíró dönteni. A jogászprofesszor szavai szerint „általánosságban véve elmondható, hogy felfogását tekintve konzervatívabb, mint Anthony Kennedy, ugyanakkor a bíróság mint intézmény megítélésének a kérdését helyezi előtérbe”. Ezen célkitűzés megvalósíthatóságával kapcsolatban a professzor azt hangsúlyozta, hogy nehéz dolga van Roberts elnöknek, ha a bíróság joggyakorlatát a közvéleményhez kívánja igazítani. „A bírók nem igazán tudhatják, milyen is lesz a döntéseik fogadtatása. A legtöbb ember ugyanis egyszerűen nem követi nyomon a bíróság joggyakorlatát, hanem csak az tudatosul bennük, hogy az általuk képviselt álláspont éppen győzött vagy veszített” – emelte ki Josh Blackman. A professzor hozzátette, hogy „egy bizonyos ponton túl az elnöknek ez a felfogása már inkább a politikai gondolkodáshoz, semmint bírósági ítélkezéshez hasonlít. Olyan álláspontokat keres, amelyek a legkevésbé népszerűtlenek. Ugyanakkor nem ez a bíróság dolga”.
A beszélgetés során szó esett arról, hogy Franklin D. Roosevelt elnöksége óta tulajdonképpen első ízben vannak többségben a konzervatív felfogású bírók a Legfelsőbb Bíróságon. Sokan ezért azt várják, hogy ez a többség megalapoz egy konzervatív felfogású korszakot a bíróságon. Josh Blackman ezzel kapcsolatban elmondta, hogy jelenleg öt olyan bíró ítélkezik a Legfelsőbb Bíróságon, akiket republikánus elnökök neveztek ki. A professzor ugyanakkor hozzátette, hogy „ez még nem jelent feltétlenül konzervatív többséget. Számos olyan republikánus elnök által kinevezett bíró működött már korábban, akik különböző mértékben balra tolódtak”. Josh Blackman véleménye szerint „ha Donald Trump elnök még további két bírót kinevezhetne, akkor alakulhatna ki a bíróságon egy stabil 5:4-es konzervatív többség”. A jelenlegi összetétel alapján azonban a professzor nem vár radikális változásokat. „Ha a Legfelsőbb Bíróság jobbra is tolódik, akkor ez apró lépésekben valósul meg”.
A beszélgetés végén szóba került a professzor nemrég megjelent „An Introduction to Constitutional Law: 100 Supreme Court Cases Everyone Should Know” című könyve. Ezzel összefüggésben Josh Blackman kifejtette, hogy „a Randy Barnett professzorral közösen írt könyv az amerikai alkotmányjog fejlődését tárgyalja”. Emellett egy 12 órás videó könyvtárat is készítettek azért, hogy jobban megvilágítsák az eseteket. Arra a kérdésre, hogyan választottak ki 100 ügyet a Legfelsőbb Bíróság tengernyi döntése közül, Josh Blackman elmondta, hogy a válogatás kifejezetten nehéz feladat volt, de végül sikerült kiemelni azokat a döntéseket, amelyeket az alkotmányjogban művelődni vágyó jogászoknak mindenképpen ismerni kell – zárta a beszélgetését a professzor.
A könyvről további információk innen érhetők el: http://ConLaw.us.

References: Bíróság 
 Bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 Bíróság 
 Bíróság